钦定古今图书集成/明伦汇编/官常典/第775卷 > 杨沛
## 钦定古今图书集成/明伦汇编/官常典/第775卷 > 杨沛

按《魏志贾逵传》注《魏略》云：“沛字孔渠，冯翊万年人也。
初平中，为公府令史，以牒除为新郑长。兴平末，人多
饥穷，沛课民益畜干椹，收䝁豆，阅其有馀，以补不足，
如此积得千馀斛，藏在小仓。会太祖为兖州刺史，西
迎天子，所将千馀人皆无粮，过新郑，沛谒见，乃皆进
干椹，太祖甚喜。及太祖辅政，迁沛为长社令。时曹洪”
宾客在县界，征调不肯如法，沛先挝折其脚，遂杀之。
由此太祖以为能。累迁九江、东平、乐安太守，并有治
迹。坐与督军争斗，髡刑五岁，输作未竟，会太祖出征
在谯，闻邺下颇不奉科禁，乃发教选邺令，当得严能
如杨沛比。故沛从徒中起为邺令，已拜，太祖见之，问
曰：“何以治邺？”沛曰：“竭尽心力，奉宣科法。”太祖曰：“善。”顾
谓坐席曰：“诸君，此可畏也。”赐其生口十人，绢百匹，既
欲以励之，且以报《干椹》也。沛辞去未到，而军中豪右
曹洪、刘勋等畏沛，各遣家驰骑告子弟，使各自检敕。
沛为令数年，以功能转为护羌都尉。十六年，马超反，
大军西讨，沛随军都督孟津渡事。太祖已南过，其馀
未毕，而中黄门前渡，忘持行轩，私北还取之。从吏求
小船，欲独先渡，吏呵不肯，黄门与吏争言。沛问“黄门
有疏邪？”黄门云：“无疏。”沛怒曰：“何知汝不欲逃邪？”遂使
人捽其头与杖，欲捶之而逸，得去，衣帻皆裂坏。自诉
于太祖。太祖曰：“汝不死为幸矣。”由是声名益振。及关
中破，代张既领京兆尹，黄初中儒雅并进，而沛本以
事能见用，遂以议郎冗散里巷。沛前后宰历城守，不
以私计介意，又不肯以事责人，故身退之后，家无馀
积，治疾于家，借舍从儿，无他奴婢。后占河南夕阳亭
部荒田二顷，起瓜牛庐，居止其中。其妻子冻饿，沛病
亡，乡人亲友及故吏民为殡葬也。